ET Euroopa Liidu Teataja C 228/18

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

(2007/C 228/07)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) NR 510/2006

„VŠESTARSKÁ CIBULE”

EÜ NR: CZ/PDO/005/0437/23.11.2004

KPN ( X ) KGT ( )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Úřad průmyslového vlastnictví Aadress: Antonína Čermáka 2a CZ-160 68 Praha 6 Tel: (420) 220 383 111 Faks: (420) 224 324 718 E-post: posta@upv.cz

2. Taotlejate rühm:

Nimi: Zemědělské družstvo Všestary Aadress: Rozběřice 18 CZ-503 12 Všestary Tel: (420) 495 458 113 Faks: (420) 495 458 113 E-post: sekretariat@vsestary.cz Koosseis: tootjad/töötlejad ( X ) muud ( )

Käesolevas taotluses kaldutakse kõrvale nõukogu määruse (EÜ) nr 510/2006 artikli 5 lõikes 1 sätestatust, sest selles piirkonnas on ainult üks tootja — ühistu ehk omanike ühendus. Komisjoni määruse (EÜ) nr 1898/2006 artiklis 2 sätestatud nõuded on täidetud.

3. Toote liik:

Rühm 1.6: Söögisibul

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: „Všestarská cibule”

4.2. Kirjeldus: Kuju: ühtlaselt kerajas või piklik.

Välimus: iga pakendi sisu on ühesugune; sibula pealispind koosneb vähemalt kahest kuiva koore kihist, mis katab viljaliha soomuseid, moodustades nii tervikliku sibulamugula. Koor ei tohi olla niiske ega hallitanud ning sibulatel ei tohi olla märke haigustest ega kahjuritest.

Värvus: sibulakoor on kuldkollane (see ei tohiks olla tumepruun) ning viljaliha värvus varieerub valgest kuni rohekasvalgeni.

Maitse: tüüpiline sibulamaitse, hõrk, magus, erinev teravus sõltuvalt sordist.

Lõhn: magus, tüüpiline terav sibulalõhn.

Kasvatatakse järgmisi „Všestarská cibule” sorte: Radar, Armstrong, Hyskin, Sedona, Hybelle, Sturon, Baldito, Narvito, Canto, Takmar, Takstar, Wellington, Viktory, Profit ja Festival.

4.3. Geograafiline piirkond: Všestary vallad ning ümberkaudne piirkond, sealhulgas Bříza, Rosnice, Světí, Rozběřice, Neděliště, Sendražice, Máslojedy, Čístěves, Horní Dohnalice, Střezetice ja Probluz vallad Tšehhi Vabariigi Hradec Králové maakonnas.

4.4. Päritolutõend: Päritolutõendile on märgitud kasvatuspiirkond, andmed hoidla, kasti ja partii kohta ning pakkimise kuupäev. Ostjate andmed säilitatakse. Seega on igat tarnet võimalik üheselt jälgida ja tarned on üksteisest eristatavad. Sibulaid sorteeritakse, ladustatakse ja pakitakse kindlaksmääratud piirkonnas ning seega ei ole võimalik neid segi ajada mujal kasvatatud sibulatega.

Tootja määratud inspektor kontrollib vastavust spetsifikaadile, keskendudes eelkõige seemikute, toormaterjalide, kasvatusviiside (ajakava, orgaaniliste väetiste kogused, väetamine) ja ladustamistingimuste kvaliteedile. Sibulate välimust, kvaliteeti, pakendamist, sorteerimist ja suuruse alusel liigitamist kontrollitakse iga päev. Üks peamistest kriteeriumitest on see, kas sibul on vigastatud, niiske, hallitanud või nakatunud sibulakaela mädanikuga. Ladustamisalal jälgitakse eelkõige õhutemperatuuri ja niiskustaset. Saadud tulemused märgitakse üles vaatlusraamatusse, mida säilitatakse toimikus. Eriti kontrollitakse järgmisi kriitilisi näitajaid: koristatud sibulate vastuvõtmine ja nende ladustamine, sibulate seisundi kontrollimise ja mustuse eemaldamise süsteem, sibulate ladustamine ja kuivatamine, sorteerimisliinile edastamine, sorteerimine, suuruse järgi liigitamine, pakkimine ja märgistamine, pakendamine, väljastamine ja transport. Eriti põhjalikult kontrollitakse võimalikku saastumist mikroorganismide, keemiliste ainete (mükotoksiinid, raskemetallid) või mehaanilise mustusega (kivid, muld) ning kahjurite või õli, eemaldamist vajavate sobimatute sibulate, saastunud pakendite või külmakahjustuse olemasolu. Sorteerimisel, pakendamisel ja jaotamisprotsessil on HACCP sertifikaat.

Ilmastikutingimusi tõendatakse Tšehhi Hüdrometeoroloogia Instituudilt saadud andmetega. Pinnastiku ja sibulate analüüse viivad läbi akrediteeritud sõltumatud laborid. Vastavust spetsifikatsioonile, kvaliteedinõuetele ning seadustele, määrustele ja standarditele kontrollivad samuti kõrgemad kontrollasutused (Státní zemědělská a potravinářská inspekce, vaata punkt 4.7) kooskõlas pädeva kontrollasutuse kontrollikavaga.

4.5. Tootmismeetod: Söögisibulat „Všestarská cibule” kasvatatakse kvaliteetsest hübriidseemnest ja sertifitseeritud seemikust.

„Všestarská cibule” kasvatusmeetod: pinnas valmistatakse ette orgaaniliselt; seda küntakse sügisel põhjalikult; pinnas valmistatakse ette sügisel enne istutamist; istutatakse talvesibulad; pinnas valmistatakse ette kevadel enne külvamist ja istutamist; istutatakse seemikud ja külvatakse seemned; neid kastetakse nõuetele vastavalt; taimi rohitakse, lisatakse lämmastikväetisi; vajaduse korral rakendatakse kasvamisperioodil umbrohu, haiguste ja kahjurite vastaseid meetmeid; sibulapealsed lõigatakse ära ja sibulad eemaldatakse pinnasest; pärast kuivada laskmist korjatakse need kokku; sibulad viiakse hoidlasse; neid kontrollitakse ja mustus eemaldatakse rullikut (eco-roller) kasutades; neid kuivatatakse ja tuulutatakse täiendavalt; sibulad sorteeritakse ja liigitatakse suuruse järgi; sibulad pakitakse võrkudesse (3, 5, 10, 15, 20 või 25 kg) vastavalt kliendi soovile või pannakse lahtisena 10, 15, 20 või 25-kilogrammistesse kastidesse, kokkuleppel on võimalikud ka muud kogused; need märgistatakse ja saadetakse laiali.

Kaasaegses piisavalt kuivas ja õhutatud hoidlas on võimalik sibulaid säilitada 10 kuud, ilma et nende suurepärane kvaliteet langeks.

Ladustamine ja pakkimine peab toimuma kindlaksmääratud piirkonnas. Sel viisil välditakse sibulate vigastamist transportimisel. Sellise lähenemisega tagatakse ka see, et sibulad ei lähe segi mujal kasvatatud sibulatega. Ühes kohas toimuv koordineeritud kasvatamise, ladustamise ja pakkimise protsess tähendab, et sibulad ei rikne. Need saadetakse määratletud piirkonnast laiali kui valmistoode, millel on märgis „Všestarská cibule”.

4.6. Seos piirkonnaga:

Omadused, seos piirkonnaga

Söögisibulal „Všestarská cibule” on neli peamist positiivset omadust, mis on seotud keskkonna ja kasvatusmeetodiga. „Všestarská cibule” ainulaadsed omadused tulenevad:

— tasakaalustatud toiteväärtuslikest omadustest;

— kõrgest rauasisaldusest;

— väga kõrgest vitamiin B3 (niatsiin) sisaldusest;

— kahjulike ainete puudumisest või nende madalast tasemest.

Toiteväärtuslikud omadused — tasakaal

Enamik „Všestarská cibule” toiteväärtuslikke omadusi (algained, mineraalid, vitamiinid) on tasakaalus — äärmused puuduvad ning need vastavad sibula ootuspärastele omadustele. Sibulad sisaldavad näiteks kaaliumi, fosforit ning vitamiine B1, B2 ja B6.

Raud — kõrge sisaldus

Söögisibulal „Všestarská cibule” on kõrge rauasisaldus. Vastavalt Ameerika Ühendriikide Põllumajandusministeeriumi (USDA) riikliku toitainete andmebaasi andmetele on sibula rauasisaldus 2,1 mg/kg, samas kui „Všestarská cibule” rauasisaldus on 2,55 mg/kg, s.t ligikaudu 25 % rohkem.

Vitamiin B3 (niatsiin) — väga kõrge sisaldus

Vitamiini B3 (niatsiin) sisaldus söögisibulas „Všestarská cibule” on väga kõrge. Vastavalt Ameerika Ühendriikide Põllumajandusministeeriumi (USDA) riikliku toitaine andmebaasi andmetele on niatsiini sisaldus sibulas 0,116 mg/100 g, kuid söögisibulas „Všestarská cibule” on see 208 mg/100 g, s.t ligikaudu kaks korda kõrgem.

Kahjulike ainete puudumine või väga madal tase

Üks „Všestarská cibule” märkimisväärsetest omadustest on see, et selles ei ole kahjulikke aineid või on nende tase väga madal. Näiteks on „Všestarská cibule” kaadmiumi tase alla 0,03 mg/kg, võrreldes tavapärase 0,05 mg/kg, ning NO3 tase on 29 mg/kg, võrreldes tavapärase 1 000 mg/kg. Söögisibulat „Všestarská cibule” on kontrollitud mitmete võimalike kahjulike ainete suhtes ning nende tasemed olid kõikidel juhtudel nõuetega vastavuses.

Omadused, seos piirkonnaga, keskkond, kasvatamine

Eespool märgitud head omadused on seotud keskkonna ja eriti järgmiste teguritega:

— looduslikud tingimused;

— kasvatamise traditsioon;

— mahe kasvatusmeetod;

— sobiv koristamisjärgne töötlemine.

Looduslikud tingimused

Kasvatuspiirkonna looduslikud tingimused tulenevad maastikust, pinnasest ja ilmastikust. Määratletud piirkonnas on üldised looduslikud tingimused sibula kasvatamiseks väga head.

Maastik: Všestary asub 265 meetrit üle merepinna ning põllud asuvad 245–320 m kõrgusel. Seega asub kõnealune piirkond võrdlemisi madalal ning saab palju päikest. Sealne pinnamood on kergelt konarlik ning enamik põlde on tasased või kerge kallakuga. Maastiku omadused soodustavad niiskuse säilimist pinnases. Maa-ala hõlmab laia lõunasse avanevat orgu, mida katavad rikkalikud Elbe jõest pärit pinnasekihid.

Pinnas: Kohalik pinnas koosneb kvaternaarsetest setetest. Vanimad kivimid pärinevad kriidiajastust, mis esineb siin mergeli vormis. Kõik mergeli kihid on samas kaetud paksu lössi settega. Löss on praktiliselt kogu piirkonna aluspõhjakivimi alusaine. Sellele kohalikule lössile on paljude erinevate pinnast kujundavate tegurite tagajärjel tekkinud eelkõige järgmised mullatüübid: kergelt gleistunud pruunmuld ja mustmuld. Määratletud piirkonna pinnas vastab sibula kasvatamise parimatele tingimustele — see on soe, sügav, niiske ning huumuse- ja toitaineterikas koos neutraalse pH-tasemega. Kõrge loodusliku huumuse sisaldust mõjutavad soodsalt ka viljelustavad.

Mineraalisisaldust ja pH-taset arvestades on pinnas sibulate kasvatamiseks väga sobilik. Üheksalt erinevalt põllult võetud mitutkümmet proovi analüüsiti ning määrati kindlaks nende mineraalide sisaldus (Ca, Mg, K, P) ja pH-tase. Kõik laborianalüüside tulemused näitasid kohaliku pinnase sobivust „Všestarská cibule” kasvatamiseks.

Ilmastik: Piirkonda iseloomustavad ühtlased ilmastikutingimused.

Temperatuurid on pehmed ja võrdlemisi püsivad ning kuu keskmine temperatuur kasvuhooajal aprillist septembrini on 6,9 °C, tõustes kuni 13,4 °C.

Keskmine sademete hulk kuus on 48 mm, ilma äärmuslike kõikumisteta; kuu keskmine sademete hulk selles piirkonnas on mõnevõrra madalam kui Tšehhi Vabariigis üldiselt. Kasvuperioodil on sademete hulk 437 mm, millest suurem osa langeb juunile (86 mm), juulile (83 mm) ja augustile (84 mm).

Püsivad mõõdukad erinevatest suundadest puhuvad tuuled soodustavad piirkonnas pehmeid temperatuure ja aitavad kindlustada sobiva sademete hulga ilma äärmuslike kõikumisteta ning pinnase aeratsiooni. Samuti ei ole piirkonnas tugevaid tuuli, mis põhjustaksid ülemäärast kuivust.

Üldine pehme kliima koos väikeste kõikumistega ja sademete väiksema hulgaga sibulate kasvuhooajal tagab määratletud piirkonnas sibula kasvatamiseks soodsad tingimused. „Všestarská cibule” peamine väärtus tuleneb tõsiasjast, et see on nii vähe mõjutatud sademete hulga kõikumistest kuu või aasta lõikes. Keskkonnatingimused (maastik, ilmastik ja pinnas) aitavad säilitada sobilikku pinnaseniiskust isegi siis, kui sademete hulk teatud hooajal või aastal on kehv. Sademete puudus ei mõjuta toodetavate sibulate kvaliteeti või koguseid. Kasvuperioodi teises pooles eelistavad sibulad kuivemat pinnast. Arvestades looduslikke tingimusi peavad tootjad seega täiendava kastmise tagama vaid erandjuhtudel väga kuiva ilma korral.

Kasvatamise ajalugu

Sibula kasvatamisel selles piirkonnas on pikaajaline traditsioon. Suuremahulise sibulakasvatusega alustasid tolleaegse ühistu juhid Všestarys 1964. aastal, võttes arvesse pinnase suurt viljakust, soodsat kõrgust merepinnast ning piki Elbe jõge ehitatavat uut niisutussüsteemi. Aastate jooksul, mis „Všestarská cibulet” on kasvatatud, on tootja, selle liikmed ja töötajad kindlaks teinud kõige sobilikumad meetodid määratletud piirkonnas sibula kasvatamiseks ning on neid pikka aega rakendanud. Arvestades kohaliku sibula kõrget kvaliteedi, on kasvatamise traditsioon jätkunud kuni tänase päevani ning sellel on head tulevikuväljavaated.

Tootjaks on hetkel 112-liikmeline ühistu.

Mahe kasvatusmeetod

Üks eeldusi „Všestarská cibule” lõpliku eripära saavutamiseks on mahe kasvatusmeetod. Väetamist teostatakse, lähtudes pinnaseanalüüsidest. Seega ei kurnata pinnast välja ja säilib „vana pinnase ramm”. Pinnase õrn mehhaaniline töötlemine on väga oluline. Näiteks on väga sobivaks vahendiks väetise lisamisel osutunud Terra-Gator. See seade võimaldab ühest küljest väetist täpselt jaotada ning teisest küljest ei suru see pinnast kokku (Terra-Gatori kasutamine ei ole „Všestarská cibule” kasvatamise eelduseks, kuigi väetamine aitab kvaliteedile kaasa). Sellel on suur mõju pinnase läbilaskvusele, toiteainete omandamisele ning seega pinnase viljakusele. Pinnas ei ole vigastatud, aluspinnas ei ole kokku surutud, taimede narmasjuurtel on võimalik sügavamale tungida ning taim omandab toitaineid isegi aluspinnasest. Sel viisil säilitatakse pinnase suurepärased tingimused. Selleks et tekitada võimalikult vähe keskkonnakahjustusi, kasutatakse nii palju kui võimalik orgaanilisi väetisi, eriti kontsentreeritud destilleerimisjääke ja väetisi, mis on valmistatud aktiivse õhuvooluga komposteerimisel, s.t bioväetisi.

Sobiv koristamisjärgne töötlemine

Saaki koristatakse kuivemal perioodil, mil on võimalik korjatud sibulaid otse põllul kuivatada. Sibulaid korjatakse ettevaatlikult ja need toimetatakse lähedalasuvasse tootja hoidlasse. Sibulad pakitakse samas hoidlas ja transporditakse ostjateni.

Sobiva korjamisjärgse töötlemise (vaata punkt 4.5), ladustamise ja pakkimise tulemusena säilitab „Všestarská cibule” oma looduslikud omadused, mis on omandatud tänu põllumaa looduslikule keskkonnale ja mahedatele kasvatusmeetoditele. Vähendades vahemaad ja aega, mis kulub korjatud sibulate ladustamiskohta toimetamiseks, ja pakkides need praktiliselt otse laos, viiakse mehhaaniliste kahjustuste või riknemise võimalus miinimumini.

Tootja rakendab hästi väljatöötatud HACCP-süsteemi, mis suures osas välistab sibulate kahjustused, saastumise (mustuse) ja riknemise korjamisjärgse töötlemise käigus. Vaata ka punkt 4.4 Päritolutõend.

Auhinnad

2002. aastal võitis Všestary sibulasort „Festival” puuvilja, köögivilja ja taimekoolide toodete näitusel „Hortikomplex Olomouc 2002” esikoha aasta parima kultivari arvestuses.

Tšehhi Vabariigi päritolunimetuste andmebaasi sissekande number on 181, registreerimise kuupäev on 14. veebruar 2002.

Seos piirkonnaga — järeldused

Eespool mainiti, et „Všestarská cibule” omadused tulenevad kasvupiirkonnast ning kasvatus- ja töötlemismeetoditest. Otsene seos „Všestarská cibule” mineraali- ja vitamiinisisaldusega, hea kaaliumi ja fosfori sisaldusega ning eriti tõsiasjaga, et raua ja vitamiin B3 sisaldus „Všestarská cibule's” on tavaliste sibulatega võrreldes vastavalt kõrge ja väga kõrge on eelkõige on pinnasel, mis analüüside kohaselt on väga või üsna mineraalide rikas, ning mille puhul madalaid tulemusi ei esine.

4.7. Kontrollasutus:

Nimi: Státní zemědělská a potravinářská inspekce, Inspektorát v Hradci Králové Aadress: Březhradská 182 CZ-503 32 Hradec Králové Tel: (420) 495 454 110 Faks: (420) 495 532 518 E-post: hradec@szpi.gov.cz

4.8. Märgistus: —